title: 2013/565/UE: Decizia Parlamentului European din 17 aprilie 2013 privind închiderea conturilor Agenției Europene de Siguranță a Aviației pentru exercițiul financiar 2011

text:
               16.11.2013

               RO

               Jurnalul Oficial al Uniunii Europene

               L 308/195

         DECIZIA PARLAMENTULUI EUROPEAN
   din 17 aprilie 2013
   privind închiderea conturilor Agenției Europene de Siguranță a Aviației pentru exercițiul financiar 2011
   (2013/565/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene de Siguranță a Aviației pentru exercițiul financiar 2011,

               —

               având în vedere Raportul Curții de Conturi privind conturile anuale ale Agenției Europene de Siguranță a Aviației pentru exercițiul financiar 2011, însoțit de răspunsurile Agenției (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 216/2008 al Parlamentului European și al Consiliului (4) de instituire a unei Agenții Europene de Siguranță a Aviației, în special articolul 60,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A7-0075/2013),

               1.

               aprobă închiderea conturilor Agenției Europene de Siguranță a Aviației pentru exercițiul financiar 2011;

               2.

               încredințează Președintelui sarcina de a transmite prezenta decizie directorului executiv al Agenției Europene de Siguranță a Aviației, Consiliului, Comisiei și Curții de Conturi, și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 53.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 79, 19.3.2008, p. 1.

      (5)  JO L 357, 31.12.2002, p. 72.


title: Decizia (PESC) 2016/2238 a Consiliului din 12 decembrie 2016 de modificare a Deciziei 2010/452/PESC privind misiunea de monitorizare a Uniunii Europene în Georgia, EUMM Georgia

text:
               13.12.2016

               RO

               Jurnalul Oficial al Uniunii Europene

               L 337/15

         DECIZIA (PESC) 2016/2238 A CONSILIULUI
   din 12 decembrie 2016
   de modificare a Deciziei 2010/452/PESC privind misiunea de monitorizare a Uniunii Europene în Georgia, EUMM Georgia
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 12 august 2010, Consiliul a adoptat Decizia 2010/452/PESC (1), care a prelungit misiunea de monitorizare a Uniunii Europene în Georgia („EUMM Georgia” sau „misiunea”), instituită prin Acțiunea comună 2008/736/PESC a Consiliului (2). Decizia 2010/452/PESC expiră la 14 decembrie 2016.

               (2)

               În urma revizuirii strategice din 2016, EUMM Georgia ar trebui să fie prelungită pentru o perioadă suplimentară de doi ani.

               (3)

               Decizia 2010/452/PESC ar trebui modificată în consecință.

               (4)

               Misiunea se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Decizia 2010/452/PESC se modifică după cum urmează:

               1.

               La articolul 14 alineatul (1), se adaugă următorul paragraf:
               „Valoarea de referință financiară destinată acoperirii cheltuielilor aferente misiunii în perioada 15 decembrie 2016-14 decembrie 2017 este de 18 000 000 EUR.”

               2.

               La articolul 18, al doilea paragraf se înlocuiește cu următorul text:
               „Expiră la 14 decembrie 2018.”

         Articolul 2
   Prezenta decizie intră în vigoare la data adoptării.
   Se aplică de la 15 decembrie 2016.

      Adoptată la Bruxelles, 12 decembrie 2016.

            Pentru Consiliu

            Președintele

         F. MOGHERINI

      (1)  Decizia 2010/452/PESC a Consiliului din 12 august 2010 privind misiunea de monitorizare a Uniunii Europene în Georgia, EUMM Georgia (JO L 213, 13.8.2010, p. 43).

      (2)  Acțiunea comună 2008/736/PESC a Consiliului din 15 septembrie 2008 privind misiunea de monitorizare a Uniunii Europene în Georgia, EUMM Georgia (JO L 248, 17.9.2008, p. 26).


title: Decizia (UE) 2016/1000 a Consiliului din 17 iunie 2016 de abrogare a Deciziei 2009/416/CE privind existența unui deficit excesiv în Irlanda

text:
               22.6.2016

               RO

               Jurnalul Oficial al Uniunii Europene

               L 164/12

         DECIZIA (UE) 2016/1000 A CONSILIULUI
   din 17 iunie 2016
   de abrogare a Deciziei 2009/416/CE privind existența unui deficit excesiv în Irlanda
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 126 alineatul (12),
   având în vedere recomandarea Comisiei Europene,
   întrucât:

               (1)

               La 27 aprilie 2009, prin Decizia 2009/416/CE a Consiliului (1), pe baza unei recomandări a Comisiei, Consiliul a decis, în conformitate cu articolul 104 alineatul (6) din Tratatul de instituire a Comunității Europene (TCE), că în Irlanda există un deficit excesiv. Consiliul a constatat că deficitul public atinsese 6,3 % din PIB în 2008, depășind valoarea de referință de 3 % din PIB prevăzută în tratat și că se estima o creștere a acestuia la 11 % din PIB în 2009. Se estima că datoria publică brută va atinge, în 2009, valoarea de referință de 60 % din PIB prevăzută în tratat.

               (2)

               La 27 aprilie 2009, în conformitate cu articolul 104 alineatul (7) din TCE și cu articolul 3 alineatul (4) din Regulamentul (CE) nr. 1467/97 al Consiliului (2), Consiliul a adresat Irlandei o recomandare, pe baza unei recomandări a Comisiei, în vederea corectării deficitului excesiv până în 2013. Recomandarea Consiliului a fost făcută publică.

               (3)

               La 2 decembrie 2009, Consiliul a concluzionat că autoritățile din Irlanda au întreprins măsuri eficiente pentru a se conforma recomandării Consiliului din 27 aprilie 2009, dar că, după adoptarea recomandării respective, în Irlanda au avut loc evenimente economice negative neprevăzute, cu consecințe defavorabile majore pentru finanțele publice. Prin urmare, Consiliul, pe baza unei recomandări a Comisiei, a considerat că au fost îndeplinite condițiile prevăzute la articolul 3 alineatul (5) din Regulamentul (CE) nr. 1467/97 și a adoptat o nouă recomandare adresată Irlandei, în temeiul articolului 126 alineatul (7) din Tratatul privind funcționarea Uniunii Europene (TFUE), cu scopul de a pune capăt situației de deficit excesiv până în 2014 (3).

               (4)

               La 7 decembrie 2010, Consiliul a concluzionat, făcând referire în special la măsurile substanțiale de sprijinire a sectorului bancar care au trebuit să fie puse în aplicare, că în Irlanda au avut loc evenimente economice negative și neprevăzute cu consecințe nefavorabile majore pentru finanțele publice. Prin urmare, în urma unei recomandări a Comisiei, Consiliul a adoptat o nouă recomandare adresată Irlandei în temeiul articolului 126 alineatul (7) din TFUE, stabilind anul 2015 ca termen pentru corectarea deficitului excesiv (4). În același timp, ca urmare a faptului că autoritățile irlandeze solicitaseră asistență financiară din partea Uniunii, a statelor membre a căror monedă este euro și a Fondului Monetar Internațional (FMI), Consiliul a adoptat Decizia de punere în aplicare 2011/77/UE (5) privind acordarea de asistență financiară Irlandei și măsuri specifice de restabilire a stabilității financiare și a creșterii sustenabile. Memorandumul de înțelegere privind condițiile specifice de politică economică între Comisie și autoritățile irlandeze a fost semnat la 16 decembrie 2010.

               (5)

               La 24 august 2011, Comisia a concluzionat că Irlanda a întreprins acțiuni eficace pentru corectarea deficitului excesiv până în 2015, în conformitate cu recomandarea Consiliului din 7 decembrie 2010.

               (6)

               În conformitate cu articolul 10 alineatul (2) litera (a) din Regulamentul (UE) nr. 472/2013 al Parlamentului European și al Consiliului (6), Irlanda a fost scutită de obligația trimiterii unui raport separat în cadrul procedurii de deficit excesiv și a trimis rapoarte numai în cadrul programului său de asistență financiară.

               (7)

               În decembrie 2013, Irlanda a încheiat cu succes Programul de asistență financiară din partea UE și a FMI, îndeplinind marea majoritate a condițiilor de politică economică prevăzute în program și restabilind încrederea investitorilor în datoria suverană și în sectorul bancar.

               (8)

               În conformitate cu articolul 4 din Protocolul nr. 12 privind procedura aplicabilă deficitelor excesive, anexat Tratatului privind Uniunea Europeană și TFUE, Comisia furnizează datele necesare pentru punerea în aplicare a procedurii. În cadrul aplicării protocolului respectiv, statele membre trebuie să notifice date privind deficitele și datoriile publice și alte variabile conexe de două ori pe an, înainte de 1 aprilie și înainte de 1 octombrie, în conformitate cu articolul 3 din Regulamentul (CE) nr. 479/2009 al Consiliului (7).

               (9)

               Consiliul urmează să ia o decizie pentru a abroga decizia privind existența unui deficit excesiv pe baza datelor notificate. În plus, o decizie privind existența unui deficit excesiv urmează a fi abrogată numai în cazul în care previziunile Comisiei indică faptul că deficitul nu va depăși valoarea de referință de 3 % din PIB prevăzută în tratat în perioada analizată în previziuni (8).

               (10)

               Pe baza datelor furnizate de Comisie (Eurostat) în conformitate cu articolul 14 din Regulamentul (CE) nr. 479/2009, ca urmare a notificării primite din partea Irlandei în aprilie 2016, pe baza Programului de stabilitate din 2016 și pe baza previziunilor de primăvară ale Comisiei în 2016, sunt justificate următoarele concluzii:

                           —

                           Începând cu 2009, când deficitul a atins un vârf de aproximativ 11,5 % din PIB, excluzând măsurile cu caracter excepțional în sprijinul sectorului financiar, cu efect de creștere a deficitului, soldul public general s-a îmbunătățit constant, deficitul scăzând la 3,8 % din PIB în 2014 și la 2,3 % din PIB în 2015 (1,3 % din PIB dacă se exclude o operațiune cu caracter excepțional (9)). Per ansamblu, reducerea deficitului a fost determinată, în principal, de limitarea cheltuielilor, ponderea cheltuielilor primare curente, ca procent din PIB, scăzând cu 8,5 % între 2010 și 2015, în timp ce raportul venituri/PIB a scăzut cu 0,5 % în aceeași perioadă.

                           —

                           Programul de stabilitate pentru 2016, prezentat de Irlanda la 29 aprilie 2016, prevede o scădere a deficitului public la 1,1 % din PIB în 2016 și, în ipoteza menținerii politicilor actuale, la 0,4 % din PIB în 2017 (10). Previziunile Comisiei din primăvara anului 2016 preconizează un deficit de 1,1 % din PIB în 2016 și, pe baza ipotezei menținerii acelorași politici, un deficit de 0,6 % din PIB în 2017. Astfel, în perioada analizată în previziuni, deficitul ar trebui să rămână sub valoarea de referință de 3 % din PIB prevăzută în tratat.

                           —

                           Comisia estimează că soldul structural, care este soldul administrației publice ajustat în funcție de ciclul economic și fără a include măsurile cu caracter excepțional și alte măsuri temporare, s-a îmbunătățit cu 6,7 % din PIB în perioada 2011-2015.

                           —

                           În Irlanda, raportul dintre datoria publică brută și PIB a scăzut constant, după înregistrarea unei valori maxime de 120 % în 2012, și se estimează că acesta va continua să urmeze o tendință descendentă pe parcursul perioadei analizate. În special, datoria publică brută a scăzut la 93,8 % din PIB în 2015, de la 107,5 % din PIB în 2014, ca urmare a creșterii PIB-ului nominal și a vânzării unor active ale statului, și se estimează că ea va continua să scadă la 89,1 % din PIB în 2016. Se preconizează că datoria publică brută va continua să scadă până la 86,6 % din PIB în 2017, inclusiv datorită unei conjuncturi economice favorabile, scăderii la un nivel record a ratelor dobânzii și excedentelor bugetare primare.

               (11)

               Începând din 2016, anul următor corectării deficitului excesiv, Irlanda face obiectul componentei preventive a Pactului de stabilitate și de creștere și ar trebui să înregistreze progrese în vederea atingerii obiectivului său bugetar pe termen mediu într-un ritm adecvat, inclusiv prin respectarea criteriului de referință privind cheltuielile și a criteriului datoriei, în conformitate cu articolul 2 alineatul (1a) din Regulamentul (CE) nr. 1467/97. În acest context, se pare că, în 2016, există un risc de deviere de la traiectoria de ajustare necesară în vederea atingerii obiectivului bugetar pe termen mediu, dar Irlanda ar trebui să respecte această traiectorie în 2017. Se estimează că Irlanda va respecta în ambii ani regula tranzitorie privind datoria. Per ansamblu, vor fi necesare măsuri suplimentare în 2016.

               (12)

               În conformitate cu articolul 126 alineatul (12) din TFUE, o decizie a Consiliului privind existența unui deficit excesiv urmează să fie abrogată atunci când, în opinia Consiliului, deficitul excesiv din statul membru în cauză a fost corectat.

               (13)

               În opinia Consiliului, deficitul excesiv din Irlanda a fost corectat și, în consecință, este necesară abrogarea Deciziei 2009/416/CE,

         ADOPTĂ PREZENTA DECIZIE:
   Articolul 1
   În urma unei evaluări globale, rezultă că situația deficitului excesiv din Irlanda a fost corectată.
   Articolul 2
   Decizia 2009/416/CE se abrogă.
   Articolul 3
   Prezenta decizie se adresează Irlandei.

      Adoptată la Luxemburg, 17 iunie 2016.

            Pentru Consiliu

            Președintele

         J.R.V.A. DIJSSELBLOEM

      (1)  Decizia 2009/416/CE a Consiliului din 27 aprilie 2009 privind existența unui deficit excesiv în Irlanda (JO L 135, 30.5.2009, p. 23).

      (2)  Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (JO L 209, 2.8.1997, p. 6).

      (3)  Recomandarea Consiliului din 2 decembrie 2009 în vederea încheierii situației de deficit excesiv în Irlanda.

      (4)  Recomandarea Consiliului din 7 decembrie 2010 în vederea încheierii situației de deficit excesiv în Irlanda.

      (5)  Decizia de punere în aplicare 2011/77/UE a Consiliului din 7 decembrie 2010 privind acordarea de asistență financiară din partea Uniunii pentru Irlanda (JO L 30, 4.2.2011, p. 34).

      (6)  Regulamentul (UE) nr. 472/2013 al Parlamentului European și al Consiliului din 21 mai 2013 privind consolidarea supravegherii economice și bugetare a statelor membre din zona euro care întâmpină sau care sunt amenințate de dificultăți grave în ceea ce privește stabilitatea lor financiară (JO L 140, 27.5.2013, p. 1).

      (7)  Regulamentul (CE) nr. 479/2009 al Consiliului din 25 mai 2009 privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene (JO L 145, 10.6.2009, p. 1).

      (8)  În conformitate cu documentul intitulat „Specificații privind punerea în aplicare a Pactului de stabilitate și creștere și orientări referitoare la forma și conținutul programelor de stabilitate și de convergență”, din 3 septembrie 2012. A se vedea: http://ec.europa.eu/economy_finance/economic_governance/sgp/pdf/coc/code_of_conduct_en.pdf

      (9)  În 2015, în cadrul restructurării planificate a capitalului Allied Irish Bank (AIB), o parte din acțiunile preferențiale deținute de stat au fost convertite în acțiuni ordinare. Această conversie a fost efectuată în vederea vânzării acțiunilor respective, guvernul irlandez propunându-și reprivatizarea băncii. Conform normelor contabile aplicabile, această conversie a determinat creșterea cheltuielilor publice ale Irlandei (și, prin urmare, creșterea deficitului public) în 2015.

      (10)  Dat fiind că la sfârșitul lunii aprilie se purtau încă negocieri pentru formarea guvernului în urma alegerilor generale din februarie, Programul de stabilitate pentru 2016 transmis de Irlanda a fost elaborat pe baza ipotezei menținerii politicilor.


title: Decizia nr. 545/14/COL a Autorității AELS de Supraveghere din 8 decembrie 2014 de autorizare a Islandei să aplice derogări de la anumite norme comune privind siguranța aviației în temeiul articolului 14 alineatul (6) din actul menționat la punctul 66n din anexa XIII la Acordul privind Spațiul Economic European [Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE, astfel cum a fost modificat] și de abrogare a Deciziei nr. 362/14/COL a Colegiului din 14 septembrie 2014 [2015/1946]

text:
               29.10.2015

               RO

               Jurnalul Oficial al Uniunii Europene

               L 283/22

         DECIZIA NR. 545/14/COL A AUTORITĂȚII AELS DE SUPRAVEGHERE
   din 8 decembrie 2014
   de autorizare a Islandei să aplice derogări de la anumite norme comune privind siguranța aviației în temeiul articolului 14 alineatul (6) din actul menționat la punctul 66n din anexa XIII la Acordul privind Spațiul Economic European [Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE, astfel cum a fost modificat] și de abrogare a Deciziei nr. 362/14/COL a Colegiului din 14 septembrie 2014 [2015/1946]
   AUTORITATEA AELS DE SUPRAVEGHERE,

      având în vedere articolul 14 alineatele (6) și (7) din actul menționat la punctul 66n din anexa XIII la Acordul privind SEE, astfel cum a fost adaptat prin Decizia nr. 163/2011 a Comitetului mixt al SEE din 19 decembrie 2011,
      Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE, astfel cum a fost modificat;
      și articolul CAT.POL.A. 210 litera (b) punctele 2, 4 și 5 din anexa IV la actul menționat la punctul 66nf din anexa XIII la Acordul privind SEE, astfel cum a fost adaptat prin Decizia nr. 147/2013 a Comitetului mixt al SEE din 15 iulie 2013,
      Regulamentul (UE) nr. 965/2012 al Comisiei din 5 octombrie 2012 de stabilire a cerințelor tehnice și a procedurilor administrative referitoare la operațiunile aeriene în temeiul Regulamentului (CE) nr. 216/2008 al Parlamentului European și al Consiliului, astfel cum a fost modificat;
      astfel cum au fost adaptate la Acordul privind SEE prin Protocolul 1 la acesta,

   având în vedere avizul Comitetului AELS pentru transporturi, emis la 3 septembrie 2014,
   întrucât:

               (1)

               Islanda a solicitat autorizarea de a aplica o anumită derogare de la normele comune privind siguranța aviației prevăzute în normele de punere în aplicare a Regulamentului (CE) nr. 216/2008.

               (2)

               În temeiul articolului 14 alineatul (7) din regulamentul menționat, astfel cum a fost adaptat, Autoritatea AELS de Supraveghere a evaluat necesitatea derogării solicitate și nivelul de protecție care decurge din aplicarea acesteia, pe baza recomandărilor emise de Agenția Europeană de Siguranță a Aviației la 17 iunie 2011, 31 iulie 2014 și 12 noiembrie 2014. Autoritatea concluzionează că, în ciuda derogării, se va asigura un nivel de protecție echivalent cu cel obținut prin aplicarea normelor comune privind siguranța aviației, sub rezerva îndeplinirii anumitor condiții.

               (3)

               În temeiul articolului 14 alineatul (7) din Regulamentul (CE) nr. 216/2008, astfel cum a fost adaptat, Autoritatea AELS de Supraveghere își notifică decizia tuturor statelor AELS, care sunt, la rândul lor, îndreptățite să aplice derogarea în cauză.

               (4)

               În temeiul articolului 14 alineatul (7) din Regulamentul (CE) nr. 216/2008, astfel cum a fost adaptat, când Comisia Europeană și Autoritatea AELS de Supraveghere fac schimb de informații cu privire la o decizie luată în temeiul articolului 14 alineatul (7), Comisia Europeană comunică informațiile primite de la Autoritatea AELS de Supraveghere statelor membre ale UE, iar Autoritatea AELS de Supraveghere comunică informațiile primite de la Comisia Europeană statelor AELS.

               (5)

               Descrierea derogării și condițiile aferente acesteia ar trebui să fie de natură să permită și altor state AELS să aplice respectiva măsură atunci când sunt în aceeași situație, fără a necesita o nouă aprobare din partea Autorității AELS de Supraveghere. Cu toate acestea, statele AELS ar trebui să notifice aplicarea derogărilor, întrucât acestea pot avea efecte în afara teritoriului lor.

               (6)

               Măsurile prevăzute în prezenta decizie sunt conforme cu avizul Comitetului AELS pentru transporturi,

         ADOPTĂ PREZENTA DECIZIE:
   Articolul 1
   Prin prezenta decizie se abrogă Decizia nr. 362/14/COL.
   Articolul 2
   Islanda poate deroga de la cerințele articolului CAT.POL.A. 210 litera (b) punctele 2, 4 și 5 din anexa IV la Regulamentul (UE) nr. 965/2012, astfel cum se precizează în anexa la prezenta decizie, sub rezerva respectării condițiilor specificate în secțiunea 2 din anexa la prezenta decizie.
   Articolul 3
   Toate statele AELS sunt îndreptățite să aplice măsurile menționate la articolul 2, astfel cum se precizează în anexa la prezenta decizie, sub rezerva respectării obligației de notificare prevăzute la articolul 14 alineatul (6) din Regulamentul (CE) nr. 216/2008, astfel cum a fost adaptat.
   Articolul 4
   Prezenta decizie se adresează Islandei. Prezenta decizie este autentică în limba engleză.
   Articolul 5
   Prezenta decizie se notifică Islandei, Principatului Liechtenstein, Norvegiei și Comisiei Europene.

      Adoptată la Bruxelles, la 8 decembrie 2014

            Pentru Autoritatea AELS de Supraveghere

         Helga JÓNSDÓTTIR

            Membru al Colegiului

         Xavier LEWIS

            Director

      ANEXĂ

         DEROGAREA ISLANDEI DE LA REGULAMENTUL (UE) NR. 965/2012 AL COMISIEI ÎN CEEA CE PRIVEȘTE OBSTACOLAREA LA DECOLARE LA AEROPORTUL ÍSAFJÖRÐUR DIN ISLANDA (BIIS)

      1.   DESCRIEREA DEROGĂRII
      Prin derogare de la articolul CAT.POL.A. 210 litera (b) punctele 2, 4 și 5 (Obstacolare la decolare) din anexa IV (partea CAT) la Regulamentul (UE) nr. 965/2012 (1), astfel cum a fost modificat, Islanda are dreptul să îi permită operatorului aerian Air Iceland (Flugfélag Íslands) să utilizeze, pentru avioanele sale F50 și Dash 8, un unghi de înclinare de 25° la înălțimea de 100 ft la aeroportul Ísafjörður din Islanda (BIIS), pentru a respecta cerințele privind obstacolarea la decolare prevăzute la articolul CAT.POL.A. 210 din anexa IV la Regulamentul (UE) nr. 965/2012.
      2.   CONDIȚII AFERENTE APLICĂRII DEROGĂRII
      Derogarea este limitată în ceea ce privește condițiile de exploatare a aeroportului Ísafjörður din Islanda (BIIS), precum și în ceea ce privește minimele meteorologice și criteriile de vizibilitate, vânt și contaminare a pistei, astfel cum au fost descrise în Raportul de evaluare a activității publicat de Agenția Europeană de Siguranță a Aviației la 17 iunie 2011.
      Această derogare se aplică operatorului aerian Air Iceland (Flugfélag Íslands) pe baza măsurilor suplimentare pe care acesta le-a pus în aplicare pentru a atinge un nivel de siguranță echivalent cu cel atins prin aplicarea cerințelor tehnice și a procedurilor administrative comune prevăzute în Regulamentul (UE) nr. 965/2012, astfel cum a fost modificat. Măsurile suplimentare se referă la performanța aeronavei, selectarea membrilor echipajului și pregătirea acestora, perioada de valabilitate a calificării și a competențelor membrilor echipajului, restricțiile privind listele echipamentului minim al aeronavelor, sistemele de calitate și sistemul de management al siguranței ale operatorului aerian, procedurile de operare suplimentare și informarea electronică a echipajului pentru operare la aeroportul BIIS, astfel cum sunt descrise în Raportul de evaluare a activității publicat de Agenția Europeană de Siguranță a Aviației, menționat anterior.

         (1)  Actul menționat la punctul 66nf din anexa XIII la Acordul privind SEE, astfel cum a fost adaptat prin Decizia nr. 147/2013 a Comitetului mixt al SEE din 15 iulie 2013 [Regulamentul (UE) nr. 965/2012 din 5 octombrie 2012 de stabilire a cerințelor tehnice și a procedurilor administrative referitoare la operațiunile aeriene în temeiul Regulamentului (CE) nr. 216/2008 al Parlamentului European și al Consiliului], astfel cum a fost modificat prin Regulamentul (UE) nr. 800/2013 din 14 august 2013 și Regulamentul (UE) nr. 83/2014 din 29 ianuarie 2014, astfel cum a fost adaptat la Acordul privind SEE prin protocolul 1 la acesta [„Regulamentul (UE) nr. 965/2012”].


title: 2009/186/CE: Decizia Parlamentului European din 22 aprilie 2008 privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea II – Consiliul

text:
               31.3.2009

               RO

               Jurnalul Oficial al Uniunii Europene

               L 88/19

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea II – Consiliul
   (2009/186/CE)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I (C6-0364/2007) (2),
   având în vedere raportul anual al Consiliului, prezentat autorității abilitate să acorde descărcarea de gestiune, raport referitor la operațiunile de audit intern realizate în 2006,
   având în vedere Raportul anual al Curții de Conturi referitor la execuția bugetului privind exercițiul financiar 2006 și rapoartele sale speciale, însoțite de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente emisă de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) și articolele 274, 275 și 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0096/2008),

               1.

               acordă Secretarului General al Consiliului descărcarea de gestiune pentru execuția bugetului Consiliului aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție, Curții de Conturi și Băncii Europene de Investiții, precum și instituțiilor de audit naționale și regionale ale statelor membre, și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 273, 15.11.2007, p. 1.

      (4)  JO C 274, 15.11.2007, p. 130.

      (5)  JO L 248, 16.9.2002, p. 1.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/20

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea II – Consiliul
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I (C6-0364/2007) (2),
   având în vedere raportul anual al Consiliului, prezentat autorității abilitate să acorde descărcarea de gestiune, raport referitor la operațiunile de audit intern realizate în 2006,
   având în vedere Raportul anual al Curții de Conturi referitor la execuția bugetului privind exercițiul financiar 2006 și rapoartele sale speciale, însoțite de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente emisă de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) și articolele 274, 275 și 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0096/2008),

               1.

               constată că în 2006 Consiliul a avut credite de angajament disponibile în valoare totală de 626 102 378,31 EUR (2005: 586 182 640,52), cu o rată de utilizare de 91,79 %, sub nivelul celei din 2005 (96,69 %);

               2.

               constată că, în urma introducerii contabilității de angajamente începând de la 1 ianuarie 2005, situațiile financiare ale Consiliului prezintă un rezultat economic pozitiv de 90 578 934 EUR și valori identice pentru activ și pasiv (498 579 523 EUR);

               3.

               regretă că, spre deosebire de celelalte instituții, Consiliul nu prezintă Parlamentului European un raport anual de activitate, invocând acordul tacit din 1970 (rezoluție înscrisă în procesul-verbal al reuniunii Consiliului din 22 aprilie 1970) și absența unor dispoziții în acest sens în regulamentul financiar; invită Consiliul să își reexamineze decizia de a nu publica și de a nu transmite Parlamentului un raport de activitate necesar pentru a-l responsabiliza mai mult în fața publicului larg și a contribuabililor;

               4.

               subliniază observația Curții de Conturi Europene (CCE), prezentată la punctul 10.14 din raportul său anual menționat anterior, conform căreia Consiliul a prelungit un contract având ca obiect prestarea de servicii de telecomunicații pentru întrunirile Consiliului European și a justificat această prelungire în mod incorect, făcând trimitere la articolul 126 alineatul (1) litera (e) din normele de aplicare a regulamentului financiar;

               5.

               este de acord, în acest context, cu observația CCE, conform căreia ar fi trebuit să se organizeze o procedură de licitație deschisă înainte de expirarea contractului; înțelege, totuși, circumstanțele excepționale menționate de Consiliu în răspunsurile sale, și anume faptul că toate eforturile Secretariatului Consiliului trebuiau să se concentreze asupra proiectelor legate de ocuparea noii clădiri LEX; constată că o nouă prelungire a contractului fără organizarea unei licitații a avut loc în 2007; salută, totuși, faptul că o nouă procedură de licitație a fost lansată și că aceasta ar trebui să conducă la încheierea unui nou contract începând din iulie 2008;

               6.

               constată cu satisfacție că Consiliul a reușit să reducă cu aproximativ două treimi concediile compensatorii acordate personalului din fostele categorii A și B înainte de 31 decembrie 1997 și care nu au fost luate; constată că administrația Consiliului a emis instrucțiuni obligatorii având ca obiect eliminarea completă a concediilor compensatorii rămase până în 2009 și încurajează Consiliul să respecte acest termen autoimpus;

               7.

               salută faptul că noile norme interne referitoare la misiuni ale Secretariatului General al Consiliului care privesc cheltuielile de cazare au intrat în vigoare la 1 iunie 2007, mai devreme decât prevăzuse inițial Consiliul (octombrie 2007) în răspunsurile sale la observațiile CCE aferente exercițiului financiar 2005;

               8.

               constată cu satisfacție instituirea un grup operativ și recomandările emise de acesta în vederea reformării sistemului de rambursare a cheltuielilor de deplasare ale reprezentanților membrilor Consiliului; sprijină intenția Consiliului de a continua să efectueze controale riguroase ale declarațiilor furnizate de statele membre, până când noul sistem de ecusoane electronice care urmează să fie introdus până la începutul anului 2009 va funcționa în mod adecvat;

               9.

               constată că Serviciul pentru întrebări administrative generale a primit, între 1 ianuarie 2005 și 1 iulie 2007, printre altele, sarcina de a coordona și de a monitoriza punerea în aplicare a recomandărilor auditorului intern, împiedicându-l, astfel, pe acesta să asigure urmărirea propriilor sale recomandări; salută faptul că această responsabilitate a fost acum atribuită din nou auditorului intern;

               10.

               subliniază faptul că în convenția tacită sus-menționată se prevăd, referitor la secțiunea din buget care privește Parlamentul European, următoarele: „Consiliul se angajează să nu aducă modificări estimării bugetului de cheltuieli al Parlamentului European. Acest angajament este obligatoriu numai în măsura în care această estimare a bugetului de cheltuieli nu contravine dispozițiilor comunitare, în special celor care privesc Statutul funcționarilor Comunităților Europene și Regimul aplicabil celorlalți agenți ai Comunităților Europene și celor care privesc sediul instituțiilor”;

               11.

               își reiterează opinia conform căreia, având în vedere vechimea acesteia și diferența substanțială între modul în care este formulată și sensul sau interpretarea care îi este atribuită, convenția tacită ar trebui revizuită; în orice caz, nimic nu împiedică, în prezent, aplicarea procedurii obișnuite de descărcare de gestiune în cazul Consiliului, așa cum se procedează și în cazul celorlalte instituții;

               12.

               salută în acest context faptul că Consiliul și celelalte organisme și instituții comunitare acceptă practica stabilită ca Parlamentul să acorde secretarilor lor generali descărcarea de gestiune pentru execuția bugetelor lor, dar critică în mod special faptul că regulamentul financiar nu conține nicio referință la această procedură, ci doar dispoziții cu privire la descărcarea care se acordă Comisiei;

               13.

               solicită o transparență maximă în domeniul politicii externe și de securitate comună (PESC); solicită Consiliului să se asigure că, în conformitate cu punctul 42 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (6), nicio cheltuială operațională legată de PESC nu apare în bugetul Consiliului;

               14.

               solicită Consiliului să indice natura exactă a cheltuielilor, pentru fiecare post în parte, în titlul 3 („Cheltuieli care decurg din realizarea de către instituție a misiunilor sale specifice”) (7) din secțiunea II a bugetului general al Uniunii Europene pentru exercițiul financiar 2006, care este destinată Consiliului, pentru a permite Parlamentului să verifice dacă Acordul interinstituțional sus-menționat este respectat; își rezervă dreptul de a lua măsurile necesare, atunci când este cazul, în eventualitatea în care acordul nu este respectat;

               15.

               solicită Consiliului să furnizeze Parlamentului European o evaluare ex post a misiunilor individuale efectuate în cadrul politicii europene de securitate și de apărare și a acțiunilor reprezentanților speciali ai UE, ale căror activități se presupune că fac obiectul unui control și al unei evaluări periodice.

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 273, 15.11.2007, p. 1.

      (4)  JO C 274, 15.11.2007, p. 130.

      (5)  JO L 248, 16.9.2002, p. 1.

      (6)  JO C 139, 14.6.2006, p. 1.

      (7)  JO L 78, 15.3.2006, p. I/273.


title: Decizia Comisiei din 9 decembrie 2013 de modificare a Deciziei 2010/206/UE de numire a membrilor grupului de experți pentru consultanță tehnică în domeniul producției ecologice și de stabilire a listei de rezervă

text:
               10.12.2013

               RO

               Jurnalul Oficial al Uniunii Europene

               C 360/13

         DECIZIA COMISIEI
   din 9 decembrie 2013
   de modificare a Deciziei 2010/206/UE de numire a membrilor grupului de experți pentru consultanță tehnică în domeniul producției ecologice și de stabilire a listei de rezervă
   2013/C 360/09
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/427/CE a Comisiei din 3 iunie 2009 de constituire a grupului de experți pentru consultanță tehnică în domeniul producției ecologice (1), în special articolul 4 alineatul (2),
   întrucât:

               (1)

               Prin Decizia 2009/427/CE, Comisia a constituit grupul de experți pentru consultanță tehnică în domeniul producției ecologice (denumit în continuare „grupul”). Prin Decizia 2010/206/UE a Comisiei (2), au fost numiți membrii permanenți ai grupului și a fost stabilită lista de rezervă pentru o perioadă de aplicare a deciziei respective care se încheie la data de 31 decembrie 2013.

               (2)

               Consultanța tehnică în domeniul producției ecologice deține un rol important în perspectiva evoluției sectorului ecologic. Este, de asemenea, necesar să se asigure continuitatea în raport cu activitatea grupului. Prin urmare, aplicarea Deciziei 2010/206/UE ar trebui să fie extinsă, iar mandatul membrilor permanenți ar trebui să fie reînnoit pentru un alt mandat de trei ani.

               (3)

               În conformitate cu Decizia 2009/427/CE, este necesar să se stabilească o perioadă de trei ani pentru mandatul membrilor permanenți și pentru perioada de aplicare a acestei decizii. Cu toate acestea, procedura de autorizare a substanțelor și a practicilor, inclusiv consultanța tehnică, vor trebui să fie adaptate în funcție de evoluțiile legislative viitoare privind producția ecologică, dacă este cazul, în termene scurte. Membrii permanenți ai grupului ar trebui, prin urmare, să fie pregătiți pentru o eventuală revizuire a mandatului lor ținând seama de revizuirea continuă a legislației privind produsele ecologice.

               (4)

               Din pricina demisiei a trei membri permanenți ai grupului, este adecvat să se numească drept membri permanenți trei experți din lista de rezervă prevăzută în anexa II la Decizia 2010/206/UE. Listele din anexa I și anexa II la respectiva decizie ar trebui, prin urmare, actualizate.

               (5)

               Prin urmare, Decizia 2010/206/UE ar trebui modificată în consecință,

         DECIDE:
   Articolul 1
   Decizia 2010/206/UE se modifică după cum urmează:

               1.

               la articolul 2, data de „31 decembrie 2013” se înlocuiește cu data de „31 decembrie 2016”;

               2.

               anexa I se înlocuiește cu textul prevăzut în anexa la prezenta decizie;

               3.

               la anexa II, următoarele nume sunt eliminate de pe listă:

                           „—

                           Keith BALL;

                           —

                           Michel BOUILHOL;

                           —

                           Roberto GARCÍA RUIZ”.

         Articolul 2
   Prezenta decizie intră în vigoare la data adoptării sale.

      Adoptată la Bruxelles, 9 decembrie 2013.

            Pentru Comisie

         Dacian CIOLOȘ

            Membru al Comisiei

      (1)  JO L 139, 5.6.2009, p. 29.

      (2)  Decizia 2010/206/UE a Comisiei din 28 septembrie 2010 de numire a membrilor grupului de experți pentru consultanță tehnică în domeniul producției ecologice și de stabilire a listei de rezervă (JO C 262, 29.9.2010, p. 3).

      ANEXĂ

            „ANEXA I

                        A.

                        Lista, în ordine alfabetică, a experților numiți membri permanenți ai grupului pentru un prim mandat care începe la data de 1 ianuarie 2014.

                                    —

                                    Keith BALL

                                    —

                                    Michel BOUILHOL

                                    —

                                    Roberto GARCÍA RUIZ

                        B.

                        Lista, în ordine alfabetică, a experților numiți membri permanenți ai grupului pentru un al doilea mandat care începe la data de 1 ianuarie 2014.

                                    —

                                    Alexander BECK

                                    —

                                    Jacques CABARET

                                    —

                                    Niels HALBERG

                                    —

                                    Sonya IVANOVA-PENEVA

                                    —

                                    Lizzie Melby JESPERSEN

                                    —

                                    Nicolas LAMPKIN

                                    —

                                    Giuseppe LEMBO

                                    —

                                    Robin Frederik Alexander MORITZ

                                    —

                                    Bernhard SPEISER

                                    —

                                    Fabio TITTARELLI”.


title: Decizia (UE) 2017/11 a Comisiei din 5 ianuarie 2017 de aprobare, în numele Uniunii Europene, a modificării Protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului între Comunitatea Europeană și Regatul Maroc

text:
               6.1.2017

               RO

               Jurnalul Oficial al Uniunii Europene

               L 3/43

         DECIZIA (UE) 2017/11 A COMISIEI
   din 5 ianuarie 2017
   de aprobare, în numele Uniunii Europene, a modificării Protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului între Comunitatea Europeană și Regatul Maroc
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2013/785/UE a Consiliului din 16 decembrie 2013 privind încheierea în numele Uniunii Europene a protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute de acordul de parteneriat în domeniul pescuitului între Uniunea Europeană și Regatul Maroc (1), în special articolul 3,
   întrucât:

               (1)

               Articolul 10 din Acordul de parteneriat în domeniul pescuitului între Comunitatea Europeană și Regatul Maroc (2), denumit în continuare „acordul”, aprobat prin Regulamentul (CE) nr. 764/2006 al Consiliului (3), instituie un comitet mixt responsabil cu monitorizarea aplicării acordului și, în special, cu supravegherea punerii sale în aplicare, a interpretării și funcționării acestuia în bune condiții. Capitolul X al anexei la Protocolul între Uniunea Europeană și Regatul Maroc de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului între Uniunea Europeană și Regatul Maroc, denumit în continuare „protocolul”, aprobat prin Decizia 2013/785/UE, descrie modalitățile referitoare la debarcarea în porturile marocane a unei părți a capturilor efectuate în cadrul protocolului respectiv.

               (2)

               Comitetul mixt s-a reunit la Rabat în perioada 18-20 octombrie 2016 pentru a adopta modificarea anumitor modalități de punere în aplicare a protocolului în ceea ce privește debarcarea, ținând cont de dificultățile recurente legate de respectarea acestei obligații.

               (3)

               Comisia a transmis Consiliului, până la data reuniunii în cauză a comitetului mixt, un document pregătitor care prezenta detaliile poziției avute în vedere de Uniune.

               (4)

               Poziția avută în vedere de Uniune a fost aprobată de Consiliu, în conformitate cu punctul 3 din anexa la Decizia 2013/785/UE.

               (5)

               Modificările adoptate, referitoare la creșterea penalităților în cazul nerespectării obligației de debarcare și la extinderea stimulentelor financiare acordate în cazul debarcărilor care depășesc pragul obligatoriu la toate categoriile supuse debarcării obligatorii, au fost înscrise în anexa 8 la procesul-verbal al reuniunii respective a comitetului mixt.

               (6)

               Modificările respective ar trebui aprobate în numele Uniunii Europene.

               (7)

               Este necesar să se prevadă aplicabilitatea retroactivă a acestor măsuri începând cu data de 20 octombrie 2016,

         ADOPTĂ PREZENTA DECIZIE:
   Articolul 1
   Se aprobă în numele Uniunii modificările aduse punctelor 1 și 4 din capitolul X al anexei la Protocolul între Uniunea Europeană și Regatul Maroc de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului între Comunitatea Europeană și Regatul Maroc, adoptate de comitetul mixt instituit în temeiul articolului 10 din acordul menționat anterior și care rezultă din anexa 8 la procesul-verbal care figurează în anexa la prezenta decizie.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   Se aplică de la 20 octombrie 2016.

      Adoptată la Bruxelles, 5 ianuarie 2017.

            Pentru Comisie

            Președintele

         Jean-Claude JUNCKER

      (1)  JO L 349, 21.12.2013, p. 1.

      (2)  JO L 141, 29.5.2006, p. 4.

      (3)  Regulamentul (CE) nr. 764/2006 al Consiliului din 22 mai 2006 privind încheierea Acordului de parteneriat în domeniul pescuitului între Comunitatea Europeană și Regatul Maroc (JO L 141, 29.5.2006, p. 1).

      ANEXĂ

         Anexa 8 la procesul-verbal al reuniunii din 18-20 octombrie 2016 a comitetului mixt înființat prin Acordul de parteneriat în domeniul pescuitului între Comunitatea Europeană și Regatul Maroc

      CAPITOLUL X „DEBARCAREA CAPTURILOR”

                  Punctul 1

                  „Debarcări”
                  Navele din Uniunea Europeană din categoriile supuse debarcării obligatorii, care dețin o licență în conformitate cu dispozițiile prezentului protocol și care debarcă într-un port marocan o cantitate superioară procentelor de debarcări obligatorii prevăzute în fișele tehnice nr. 1, 4, 5 și 6, beneficiază de o reducere de 5 % a redevenței pentru fiecare tonă debarcată peste pragul obligatoriu care trece prin piața de pește.

                  Punctul 4

                  „Penalități în cazul nerespectării obligațiilor de debarcare”
                  Navele din categoriile supuse debarcării obligatorii care nu respectă această obligație, astfel cum este prevăzută în fișele tehnice corespunzătoare acestora, sunt pasibile de o majorare cu 15 % a redevenței următoare.


title: Decizia (UE) 2015/1900 a Consiliului din 5 octombrie 2015 de stabilire a poziției care urmează să fie adoptată în numele Uniunii Europene în cadrul Consiliului de stabilizare și de asociere instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Bosnia și Herțegovina, pe de altă parte, cu privire la o decizie a Consiliului de stabilizare și de asociere de adoptare a regulamentului său de procedură

text:
               22.10.2015

               RO

               Jurnalul Oficial al Uniunii Europene

               L 277/17

         DECIZIA (UE) 2015/1900 A CONSILIULUI
   din 5 octombrie 2015
   de stabilire a poziției care urmează să fie adoptată în numele Uniunii Europene în cadrul Consiliului de stabilizare și de asociere instituit prin Acordul de stabilizare și de asociere între Comunitățile Europene și statele membre ale acestora, pe de o parte, și Bosnia și Herțegovina, pe de altă parte, cu privire la o decizie a Consiliului de stabilizare și de asociere de adoptare a regulamentului său de procedură
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Prin articolul 115 din Acordul de stabilizare și de asociere între Comunitățile Europene și statele membre ale acestora, pe de o parte, și Bosnia și Herțegovina, pe de altă parte („acordul”), se instituie un Consiliu de stabilizare și de asociere.

               (2)

               Articolul 116 din acord prevede că Consiliul de stabilizare și de asociere își stabilește regulamentul de procedură.

               (3)

               Articolul 118 din acord prevede că Consiliul de stabilizare și de asociere este asistat de un Comitet de stabilizare și de asociere („comitetul”).

               (4)

               Articolul 118 din acord prevede, de asemenea, că Consiliul de stabilizare și de asociere stabilește, în regulamentul său de procedură, atribuțiile comitetului, precum și faptul că poate delega comitetului oricare dintre atribuțiile sale.

               (5)

               Articolul 120 din acord prevede că Consiliul de stabilizare și de asociere poate decide instituirea altor comitete sau organisme speciale care îl pot asista în exercitarea atribuțiilor sale. Articolul respectiv prevede, de asemenea, că, în cadrul regulamentului său de procedură, Consiliul de stabilizare și de asociere stabilește componența și atribuțiile acestor comitete și organisme și modalitatea lor de funcționare,

         ADOPTĂ PREZENTA DECIZIE:
   Articol unic
   Poziția care urmează să fie adoptată în numele Uniunii Europene în cadrul Consiliului de stabilizare și de asociere instituit prin articolul 115 din acord în legătură cu o decizie a Consiliului de stabilizare și de asociere de adoptare a regulamentului său de procedură se bazează pe proiectul de decizie a Consiliului de stabilizare și de asociere atașat la prezenta decizie.
   Pot fi acceptate modificări minore ale acestui proiect de decizie fără a mai fi necesară o altă decizie a Consiliului.

      Adoptată la Luxemburg, 5 octombrie 2015.

            Pentru Consiliu

            Președintele

         N. SCHMIT

      DECIZIA NR. 1 A CONSILIULUI DE STABILIZARE ȘI DE ASOCIERE UE – BOSNIA ȘI HERȚEGOVINA
      din [data]
      de adoptare a regulamentului său de procedură
      CONSILIUL DE STABILIZARE ȘI DE ASOCIERE,
      având în vedere Acordul de stabilizare și de asociere între Comunitățile Europene și statele membre ale acestora, pe de o parte, și Bosnia și Herțegovina pe de altă parte („acordul”), în special articolele 115, 116, 118 și 120,
      întrucât acordul a intrat în vigoare la 1 iunie 2015,
      ADOPTĂ PREZENTA DECIZIE:
      Articolul 1
      Președinția
      Părțile dețin președinția Consiliului de stabilizare și de asociere, alternativ, pentru o perioadă de 12 luni. Prima perioadă începe la data primei reuniuni a Consiliului de stabilizare și de asociere și se încheie la data de 31 decembrie a aceluiași an.
      Articolul 2
      Reuniuni
      Consiliul de stabilizare și de asociere se reunește la nivel ministerial o dată pe an. În cazul în care părțile sunt de acord, se pot ține sesiuni extraordinare ale Consiliului de stabilizare și de asociere, la cererea uneia dintre părți. Cu excepția cazului în care părțile convin altfel, fiecare sesiune a Consiliului de stabilizare și de asociere se desfășoară în locul în care se desfășoară în mod obișnuit reuniunile Consiliului Uniunii Europene, la o dată convenită de ambele părți. Reuniunile Consiliului de stabilizare și de asociere se convoacă, de comun acord, de către secretarii Consiliului de stabilizare și de asociere, în acord cu președintele.
      Articolul 3
      Reprezentarea
      Membrii Consiliului de stabilizare și de asociere care nu pot participa la o ședință pot fi reprezentați. În cazul în care un membru dorește să fie reprezentat, acesta trebuie să notifice președintelui numele reprezentantului său înainte de reuniunea la care urmează să fie reprezentat. Reprezentantul unui membru al Consiliului de stabilizare și de asociere exercită toate drepturile membrului pe care îl reprezintă.
      Articolul 4
      Delegații
      Membrii Consiliului de stabilizare și de asociere pot fi însoțiți de funcționari. Înaintea fiecărei reuniuni, președintele este informat despre componența prevăzută pentru delegația fiecărei părți. Un reprezentant al Băncii Europene de Investiții participă în calitate de observator la reuniunile Consiliului de stabilizare și de asociere atunci când pe ordinea de zi figurează chestiuni care privesc această bancă. Consiliul de stabilizare și de asociere poate invita persoane care nu sunt membre să asiste la reuniunile sale pentru ca acestea să furnizeze informații pe teme specifice.
      Articolul 5
      Secretariatul
      Un funcționar din cadrul Secretariatului General al Consiliului Uniunii Europene și un funcționar din cadrul Misiunii Bosniei și Herțegovina pe lângă Uniunea Europeană acționează împreună în calitate de secretari ai Consiliului de stabilizare și de asociere.
      Articolul 6
      Corespondența
      Corespondența destinată Consiliului de stabilizare și de asociere se trimite președintelui Consiliului de stabilizare și de asociere la adresa Secretariatului General al Consiliului Uniunii Europene.
      Cei doi secretari asigură transmiterea acestei corespondențe președintelui Consiliului de stabilizare și de asociere și, dacă este cazul, asigură și transmiterea acesteia către ceilalți membri ai Consiliului de stabilizare și de asociere. Corespondența trimisă se transmite Secretariatului General al Comisiei, Serviciului European de Acțiune Externă, reprezentanțelor permanente ale statelor membre ale Uniunii Europene și Misiunii Bosniei și Herțegovina pe lângă Uniunea Europeană.
      Comunicările din partea președintelui Consiliului de stabilizare și de asociere se trimit destinatarilor de către cei doi secretari și, după caz, se transmit celorlalți membri ai Consiliului de stabilizare și de asociere menționați în al doilea paragraf.
      Articolul 7
      Publicitate
      Cu excepția cazului în care se decide altfel, reuniunile Consiliului de stabilizare și de asociere nu sunt publice.
      Articolul 8
      Ordinea de zi a reuniunilor
      (1)   Președintele stabilește ordinea de zi provizorie a fiecărei reuniuni. Aceasta se transmite de către secretarii Consiliului de stabilizare și de asociere destinatarilor menționați la articolul 6 cu cel puțin 15 zile înainte de începerea reuniunii. Ordinea de zi provizorie cuprinde punctele cu privire la care președintele a primit solicitarea de a fi înscrise pe ordinea de zi cu cel puțin 21 de zile înainte de începerea reuniunii, însă punctele se înscriu pe ordinea de zi provizorie doar dacă documentele însoțitoare au fost transmise secretarilor până la data la care se trimite ordinea de zi. Ordinea de zi se adoptă de către Consiliul de stabilizare și de asociere la începutul fiecărei reuniuni. Un punct care nu figurează pe ordinea de zi provizorie poate fi înscris pe ordinea de zi în cazul în care ambele părți convin astfel.
      (2)   Președintele poate, cu acordul celor două părți, să reducă termenele indicate la alineatul (1) pentru a ține seama de cerințele unui caz particular.
      Articolul 9
      Procese-verbale
      Pentru fiecare reuniune se întocmește un proiect de proces-verbal de către cei doi secretari. Procesul-verbal indică, de regulă, pentru fiecare punct al ordinii de zi:

                  —

                  documentele prezentate Consiliului de stabilizare și de asociere;

                  —

                  declarațiile pe care un membru al Consiliului de stabilizare și de asociere le-a cerut să fie consemnate în procesul-verbal;

                  —

                  deciziile și recomandările adoptate, declarațiile convenite și concluziile adoptate.

            Proiectul de proces-verbal se supune spre aprobare Consiliului de stabilizare și de asociere. După aprobare, procesul-verbal se semnează de către președinte și de către cei doi secretari. Procesul-verbal se păstrează în arhivele Secretariatului General al Consiliului Uniunii Europene, care va avea calitatea de depozitar al documentelor aferente acordului. Se trimite o copie certificată fiecăruia dintre destinatarii menționați la articolul 6.
      Articolul 10
      Decizii și recomandări
      (1)   Consiliul de stabilizare și de asociere își adoptă deciziile și recomandările prin acordul comun al părților. Consiliul de stabilizare și de asociere poate să își adopte deciziile sau recomandările prin procedură scrisă, în cazul în care cele două părți convin în acest sens.
      (2)   Deciziile și recomandările Consiliului de stabilizare și de asociere sunt denumite, în sensul articolului 117 din acord, „decizie” și, respectiv, „recomandare”, urmate de un număr de ordine, de data la care au fost adoptate și de o descriere a obiectului acestora. Deciziile și recomandările Consiliului de stabilizare și de asociere se semnează de către președinte și se autentifică de către cei doi secretari. Deciziile și recomandările se transmit fiecăruia dintre destinatarii menționați la articolul 6. Fiecare dintre părți poate decide dacă publică, în propriul jurnal oficial, deciziile și recomandările Consiliului de stabilizare și de asociere.
      Articolul 11
      Regimul lingvistic
      Limbile oficiale ale Consiliului de stabilizare și de asociere sunt limbile oficiale ale celor două părți. Cu excepția cazului în care se decide altfel, Consiliul de stabilizare și de asociere își întemeiază deliberările pe documente redactate în aceste limbi.
      Articolul 12
      Cheltuieli
      Uniunea Europeană și Bosnia și Herțegovina își suportă fiecare propriile cheltuieli aferente participării lor la reuniunile Consiliului de stabilizare și de asociere, atât cheltuielile cu personalul, transportul și diurna, cât și cheltuielile poștale și cu telecomunicațiile. Cheltuielile aferente interpretării la reuniuni, traducerii și reproducerii documentelor, precum și alte cheltuieli legate de organizarea reuniunilor se suportă de către partea care găzduiește reuniunile.
      Articolul 13
      Comitetul de stabilizare și de asociere
      (1)   Se instituie un Comitet de stabilizare și de asociere („comitetul”) care sprijină Consiliul de stabilizare și de asociere în îndeplinirea sarcinilor sale. Acesta este alcătuit, pe de o parte, din reprezentanți ai Consiliului Uniunii Europene și din reprezentanți ai Comisiei Europene și, pe de altă parte, din reprezentanți ai Consiliului de miniștri al Bosniei și Herțegovina, în mod obișnuit la nivel de înalți funcționari publici.
      (2)   Comitetul pregătește reuniunile și deliberările Consiliului de stabilizare și de asociere, pune în aplicare, după caz, deciziile acestuia și, în general, asigură continuitatea relației de asociere și buna funcționare a acordului. Acesta examinează orice chestiune cu privire la care este sesizat de către Consiliul de stabilizare și de asociere, precum și orice altă chestiune care ar putea apărea în cadrul punerii în aplicare curente a acordului. Comitetul supune spre adoptare Consiliului de stabilizare și de asociere propuneri sau proiecte de decizii sau de recomandări.
      (3)   În cazurile în care acordul prevede obligația sau posibilitatea consultării, această consultare poate avea loc în cadrul comitetului. Consultarea poate fi continuată în cadrul Consiliului de stabilizare și de asociere în cazul în care cele două părți convin în acest sens.
      (4)   Regulamentul de procedură al comitetului este anexat la prezenta decizie.

         Adoptată la …,

               Pentru Consiliul de stabilizare și de asociere

               Președintele

         ANEXĂ LA DECIZIA NR. 1 A CONSILIULUI DE STABILIZARE ȘI DE ASOCIERE UE – BOSNIA ȘI HERȚEGOVINA
         din [data]

            Regulamentul de procedură al Comitetului de stabilizare și de asociere

         Articolul 1
         Președinția
         Părțile dețin alternativ președinția comitetului, pentru o perioadă de 12 luni. Prima perioadă începe la data primei reuniuni a Consiliului de stabilizare și de asociere și se încheie la data de 31 decembrie a aceluiași an.
         Articolul 2
         Reuniuni
         Comitetul se reunește atunci când circumstanțele impun acest lucru, cu acordul ambelor părți. Fiecare reuniune a comitetului se desfășoară la o dată și într-un loc convenit de ambele părți. Reuniunile comitetului se convoacă de către președinte.
         Articolul 3
         Delegații
         Înaintea fiecărei reuniuni, președintele este informat cu privire la componența prevăzută pentru delegația fiecărei părți.
         Articolul 4
         Secretariatul
         Un funcționar al Comisiei Europene și un funcționar al guvernului Bosniei și Herțegovina acționează împreună în calitate de secretari ai comitetului. Toate comunicările destinate președintelui comitetului sau care provin de la acesta prevăzute în prezenta decizie se transmit secretarilor comitetului, precum și secretarilor și președintelui Consiliului de stabilizare și de asociere.
         Articolul 5
         Publicitate
         Cu excepția cazului în care se decide altfel, reuniunile comitetului nu sunt publice.
         Articolul 6
         Ordinea de zi a reuniunilor
         (1)   Președintele stabilește ordinea de zi provizorie a fiecărei reuniuni. Aceasta se transmite de către secretarii comitetului destinatarilor menționați la articolul 4 cu cel puțin 30 de zile lucrătoare înainte de începerea reuniunii. Ordinea de zi provizorie cuprinde punctele cu privire la care președintele a primit solicitarea de a fi înscrise pe ordinea de zi cu cel puțin 35 de zile lucrătoare înainte de începerea reuniunii, însă punctele se înscriu pe ordinea de zi provizorie doar dacă documentele însoțitoare au fost transmise secretarilor până la data la care se trimite ordinea de zi. Comitetul poate invita experți să asiste la reuniunile sale pentru ca aceștia să furnizeze informații pe teme specifice. Ordinea de zi se adoptă de către comitet la începutul fiecărei reuniuni. Un punct care nu figurează pe ordinea de zi provizorie poate fi înscris pe ordinea de zi în cazul în care cele două părți convin în acest sens.
         (2)   Președintele poate, cu acordul celor două părți, să reducă termenele indicate la alineatul (1) pentru a ține seama de cerințele unui caz particular.
         Articolul 7
         Procese-verbale
         Se redactează un proces-verbal pentru fiecare reuniune, bazat pe o sinteză făcută de președinte a concluziilor la care a ajuns comitetul. După ce este aprobat de către comitet, procesul-verbal se semnează de către președinte și de către cei doi secretari și fiecare parte păstrează un exemplar. Se transmite o copie a procesului-verbal fiecăruia dintre destinatarii menționați la articolul 4.
         Articolul 8
         Decizii și recomandări
         În cazurile specifice în care comitetul este împuternicit, în temeiul articolului 118 din acord, de către Consiliul de stabilizare și de asociere să adopte decizii sau recomandări, aceste acte sunt denumite „decizie” și, respectiv, „recomandare”, urmate de un număr de ordine, de data la care au fost adoptate și de precizarea obiectului acestora. Deciziile și recomandările se adoptă prin acordul comun al părților. Comitetul poate să adopte deciziile sau recomandările prin procedură scrisă în cazul în care cele două părți convin în acest sens. Deciziile și recomandările comitetului se semnează de către președinte și se autentifică de către cei doi secretari și se trimit destinatarilor menționați la articolul 4. Fiecare dintre părți poate decide dacă publică, în propriul jurnal oficial, deciziile și recomandările comitetului.
         Articolul 9
         Cheltuieli
         Uniunea Europeană și Bosnia și Herțegovina își suportă propriile cheltuieli aferente participării lor la reuniunile comitetului, atât cheltuielile cu personalul, transportul și diurna, cât și cheltuielile poștale și cu telecomunicațiile. Cheltuielile aferente interpretării la reuniuni, traducerii și reproducerii documentelor, precum și alte cheltuieli legate de organizarea reuniunilor, se suportă de către partea care găzduiește reuniunile.
         Articolul 10
         Subcomitete și grupuri speciale
         Comitetul poate înființa subcomitete sau grupuri speciale care să funcționeze sub autoritatea sa. Acestea prezintă comitetului un raport după fiecare reuniune. Comitetul poate decide desființarea oricăruia dintre subcomitetele sau grupurile existente, poate stabili sau modifica mandatul acestora sau poate constitui alte subcomitete sau grupuri care să îl sprijine în îndeplinirea atribuțiilor sale. Nu se conferă putere de decizie acestor subcomitete și grupuri.

      ANEXĂ

         numai pentru informarea Consiliului

         PROIECT
         DECIZIA NR. 1/2015 A COMITETULUI DE STABILIZARE ȘI DE ASOCIERE UE – BOSNIA ȘI HERȚEGOVINA
         din … 2015
         de instituire a unor subcomitete și grupuri speciale
         COMITETUL DE STABILIZARE ȘI DE ASOCIERE,
         având în vedere Acordul de stabilizare și de asociere între Comunitățile Europene și statele membre ale acestora, pe de o parte, și Bosnia și Herțegovina, pe de altă parte, în special articolul 119,
         având în vedere regulamentul său de procedură, în special articolul 10,
         ADOPTĂ PREZENTA DECIZIE:
         Articol unic
         Prin prezenta, se instituie subcomitetele și grupurile speciale enumerate în anexa I. Mandatele acestora sunt prevăzute în anexa II.

            Adoptată la … , ziua/luna 2015.

                  Pentru Comitetul de stabilizare și de asociere

                  Președintele

            ANEXA I

               ACORDUL DE STABILIZARE ȘI DE ASOCIERE UE-BOSNIA ȘI HERȚEGOVINA

               Structura subcomitetelor multidisciplinare

                        Titlu

                        Domenii

                        Articol din acord

                                    1.

                                    Comerț, industrie, vamă și impozitare

                        Libera circulație a mărfurilor

                        Articolul 18

                        Produse industriale

                        Articolele 19-23

                        Aspecte comerciale

                        Articolele 32-46

                        Standardizare, metrologie, acreditare, certificare, evaluarea conformității și supravegherea pieței

                        Articolul 75

                        Cooperare industrială

                        Articolul 92

                        IMM-uri

                        Articolul 93

                        Turism

                        Articolul 94

                        Vamă

                        Articolul 97

                        Impozitare

                        Articolul 98

                        Regulile de origine

                        Protocolul 2

                        Asistență administrativă în domeniul vamal

                        Protocolul 5

                                    2.

                                    Agricultură și pescuit

                        Produse agricole lato sensu

                        Articolul 24, articolul 26 alineatul (1), articolul 26 alineatul (2), articolul 29, articolul 30 și articolul 33

                        Produse agricole stricto sensu

                        Articolul 27 alineatele (1) și (2) și articolul 27 alineatul (4)

                        Produse pescărești

                        Articolele 26 și 28

                        Produse agricole transformate

                        Articolul 25, Protocolul 1

                        Vin

                        Articolul 27 alineatul (5) și Protocolul 7

                        Protecția indicațiilor geografice pentru produsele agricole și pescărești și pentru produsele alimentare, altele decât vinul și băuturile spirtoase

                        Articolul 31

                        Agricultură și sectorul agroindustrial, chestiuni veterinare și fitosanitare

                        Articolul 95

                        Cooperarea în domeniul pescuitului

                        Articolul 96

                        Siguranța alimentară

                        Articolul 95

                                    3.

                                    Piața internă și concurența

                        Dreptul de stabilire

                        Articolele 50-56

                        Prestarea de servicii

                        Articolele 57-59

                        Alte aspecte referitoare la titlul V din acord

                        Articolele 63-69

                        Apropierea legislativă și asigurarea respectării legislației

                        Articolul 70

                        Concurență

                        Articolele 71-72, Protocolul 4

                        Drepturile de proprietate intelectuală, industrială și comercială

                        Articolul 73

                        Achiziții publice

                        Articolul 74

                        Domeniul bancar, asigurări și alte servicii financiare

                        Articolul 89

                        Protecția consumatorilor

                        Articolul 76

                        Sănătate publică

                                    4.

                                    Aspecte economice și financiare și statistică

                        Circulația capitalurilor și plăți

                        Articolele 60-62

                        Politica economică

                        Articolul 87

                        Cooperarea în domeniul statistic

                        Articolul 88

                        Promovarea și protecția investițiilor

                        Articolul 91

                        Cooperarea financiară

                        Articolele 112-114

                                    5.

                                    Justiție, libertate și securitate

                        Sistemul judiciar și drepturile fundamentale, inclusiv combaterea discriminării

                        Articolul 78

                        Cooperare polițienească și judiciară

                        Articolul 78

                        Statul de drept

                        Articolul 78

                        Protecția datelor

                        Articolul 79

                        Vize, control vamal, azil și migrație

                        Articolul 80

                        Imigrația ilegală și readmisia

                        Articolul 81

                        Spălarea de bani

                        Articolul 82

                        Droguri

                        Articolul 83

                        Lupta împotriva terorismului

                        Articolul 85

                        Criminalitate și alte activități ilegale

                        Articolul 84

                                    6.

                                    Inovația, societatea informațională și politica socială

                        Circulația lucrătorilor

                        Articolele 47-49

                        Condițiile de muncă și egalitatea de șanse

                        Articolul 77

                        Cooperarea în domeniul social

                        Articolul 99

                        Educația și formarea

                        Articolul 100

                        Cooperarea culturală

                        Articolul 101

                        Informare și comunicare

                        Articolul 105

                        Cooperarea în domeniul audiovizual

                        Articolul 102

                        Rețelele și serviciile de comunicații electronice

                        Articolul 104

                        Societatea informațională

                        Articolul 103

                        Cercetare și dezvoltare tehnologică

                        Articolul 109

                                    7.

                                    Transport, energie, mediu și dezvoltare regională (1)

                        Transporturi

                        Articolele 53, 59, 106 și Protocolul 3

                        Energie

                        Articolul 107

                        Securitate nucleară

                        Articolul 107

                        Mediu

                        Articolul 108

                        Schimbări climatice

                        Articolul 108

                        Protecția civilă

                        Articolul 108

                        Dezvoltarea la nivel regional și local

                        Articolul 110

               Structura grupurilor speciale

                        Titlu

                        Domenii

                        Articol din acord

                        Grup special pentru reforma administrației publice

                        Reforma administrației publice

                        Titlul VI, Apropierea legislativă și aplicarea legii, articolul 70 și titlul VII, Justiție și afaceri interne, articolul 78 și articolul 111.

               (1)  În vederea punerii în aplicare a Protocolului 3 la acord, acest subcomitet funcționează ca subcomitet special menționat la articolul 21 din prezentul protocol.

            ANEXA II

               MANDATUL SUBCOMITETELOR ȘI AL GRUPURILOR SPECIALE UE-BOSNIA ȘI HERȚEGOVINA

            Componență și președinție
            Subcomitetele și grupul special privind reforma administrației publice (RAP) sunt alcătuite din reprezentanți ai Comisiei Europene și din reprezentanți ai Guvernului Bosniei și Herțegovina. Acestea sunt prezidate în mod alternativ de către cele două părți. Statele membre sunt informate și invitate la reuniunile subcomitetelor și ale grupului special privind RAP.
            Secretariatul
            Un funcționar al Comisiei Europene și un funcționar al Guvernului Bosniei și Herțegovina acționează împreună în calitate de secretari ai fiecărui subcomitet și ai grupului special privind RAP.
            Toate comunicările privind subcomitetele se înaintează secretarilor subcomitetelor relevante și ai grupului special privind RAP.
            Reuniuni
            Subcomitetele și grupul special privind RAP se reunesc ori de câte ori circumstanțele impun acest lucru, cu acordul ambelor părți. Fiecare reuniune a unui subcomitet sau a grupului special privind RAP are loc la data și locul convenite de către ambele părți.
            În cazul în care ambele părți convin în acest sens, subcomitetele și grupul special privind RAP pot invita experți la reuniunile lor, pentru ca aceștia să furnizeze informațiile specifice solicitate.
            Ordinea de zi și documentele justificative
            Președintele și secretarii stabilesc ordinea de zi provizorie a fiecărei reuniuni cu cel puțin 30 de zile lucrătoare înainte de data de începere a reuniunii.
            Ordinea de zi provizorie conține punctele cu privire la care secretarii au primit o solicitare de înscriere pe ordinea de zi cu cel mult 35 de zile lucrătoare înainte de data de începere a reuniunii.
            În urma acordului privind ordinea de zi provizorie pentru fiecare reuniune și nu mai târziu de 10 zile lucrătoare înainte de data de începere a reuniunii, secretarul din partea Bosniei și Herțegovina transmite secretarului din partea Comisiei Europene documentația scrisă necesară pentru punctele asupra cărora s-a convenit să fie pe ordinea de zi provizorie.
            În cazul în care termenul menționat la punctul 3 nu este respectat, reuniunea se anulează automat, fără o notificare ulterioară.
            Domenii supuse dezbaterii
            Subcomitetele discută aspecte legate de domeniile cuprinse în acord, astfel cum sunt enumerate în structura subcomitetelor multidisciplinare. Progresele privind apropierea legislativă, punerea în aplicare și asigurarea respectării legislației se evaluează în cadrul tuturor domeniilor relevante. Subcomitetele examinează toate problemele care pot apărea în domeniile lor de competență și sugerează măsuri în acest sens.
            De asemenea, subcomitetele servesc drept cadru de discuție pentru noi clarificări privind acquis-ul și evaluează progresele realizate de Bosnia și Herțegovina în ceea ce privește alinierea la acquis, în conformitate cu angajamentele asumate în cadrul acordului.
            Grupul special privind RAP discută aspecte referitoare la reforma administrației publice și sugerează măsuri în acest sens.
            Procesul-verbal
            După fiecare reuniune se redactează și se aprobă un proces-verbal. Secretarul subcomitetului sau al grupului special privind RAP transmite secretarului comitetului o copie a procesului-verbal.
            Publicitate
            Cu excepția cazului în care se decide altfel, reuniunile subcomitetelor și ale grupurilor speciale privind RAP nu sunt publice.


title: Decizia (PESC) 2015/2118 a Consiliului din 23 noiembrie 2015 de prelungire a mandatului Reprezentantului Special al Uniunii Europene pentru Caucazul de Sud și criza din Georgia

text:
               24.11.2015

               RO

               Jurnalul Oficial al Uniunii Europene

               L 306/26

         DECIZIA (PESC) 2015/2118 A CONSILIULUI
   din 23 noiembrie 2015
   de prelungire a mandatului Reprezentantului Special al Uniunii Europene pentru Caucazul de Sud și criza din Georgia
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 33 și articolul 31 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 8 iulie 2014, Consiliul a adoptat Decizia 2014/438/PESC (1) de numire a domnului Herbert SALBER în calitate de Reprezentant Special al Uniunii Europene (RSUE) pentru Caucazul de Sud și criza din Georgia. Mandatul RSUE urmează să expire la 31 octombrie 2015.

               (2)

               Mandatul RSUE ar trebui prelungit pentru o perioadă suplimentară de 16 luni.

               (3)

               RSUE își va executa mandatul în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul domnului Herbert SALBER în calitate de RSUE pentru Caucazul de Sud și criza din Georgia se prelungește până la 28 februarie 2017. Consiliul poate decide ca mandatul RSUE să se încheie mai devreme, pe baza unei evaluări din partea Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   Mandatul RSUE se întemeiază pe obiectivele politicii Uniunii pentru Caucazul de Sud, inclusiv obiectivele prevăzute în concluziile Consiliului European, reunit în sesiune extraordinară la Bruxelles la 1 septembrie 2008, și în concluziile Consiliului din 15 septembrie 2008, precum și în cele din 27 februarie 2012. Aceste obiective includ:

               (a)

               în conformitate cu mecanismele existente, inclusiv Organizația pentru Securitate și Cooperare în Europa (OSCE) și Grupul de la Minsk din cadrul acesteia, prevenirea conflictelor în regiune, contribuția la soluționarea pașnică a conflictelor în regiune, inclusiv criza din Georgia și conflictul din Nagorno-Karabah, prin promovarea returnării refugiaților și a persoanelor strămutate în interiorul țării și prin alte mijloace adecvate și sprijinirea punerii în practică a unei astfel de soluționări în conformitate cu principiile de drept internațional;

               (b)

               conlucrarea în mod constructiv cu principalii actori interesați în ceea ce privește regiunea;

               (c)

               încurajarea și sprijinirea cooperării sporite dintre Armenia, Azerbaidjan și Georgia și, după caz, țările învecinate acestora;

               (d)

               sporirea eficacității și a vizibilității Uniunii în regiune.

         Articolul 3
   Mandat
   În vederea realizării obiectivelor de politică, mandatul RSUE constă în:

               (a)

               dezvoltarea contactelor cu guvernele, parlamentele, alți actori politici majori, autoritățile judiciare și societatea civilă din regiune;

               (b)

               încurajarea țărilor din regiune să coopereze pe teme regionale de interes comun, cum ar fi amenințările comune la adresa securității, combaterea terorismului, a traficului ilicit și a criminalității organizate;

               (c)

               contribuția la soluționarea pașnică a conflictelor în conformitate cu principiile de drept internațional și facilitarea punerii în practică a unei astfel de soluționări în strânsă coordonare cu Organizația Națiunilor Unite, cu OSCE și cu Grupul de la Minsk din cadrul acesteia;

               (d)

               în ceea ce privește criza din Georgia:

                           (i)

                           acordarea asistenței în vederea pregătirii negocierilor internaționale desfășurate în temeiul punctului 6 din planul de soluționare din 12 august 2008 („dezbaterile internaționale de la Geneva”) și al măsurilor de punere în aplicare din 8 septembrie 2008, inclusiv pe tema unor acorduri de securitate și stabilitate în regiune, chestiunea refugiaților și a persoanelor strămutate în interiorul țării, pe baza principiilor recunoscute la nivel internațional, precum și privind orice alt subiect care întrunește acordul comun al părților;

                           (ii)

                           contribuția la definirea poziției Uniunii și reprezentarea acesteia la nivel de RSUE în cadrul negocierilor menționate la punctul (i); și

                           (iii)

                           facilitarea punerii în aplicare a planului de soluționare din 12 august 2008, precum și a măsurilor de punere în aplicare din 8 septembrie 2008;

               (e)

               facilitarea elaborării și punerii în aplicare a unor măsuri de consolidare a încrederii, coordonându-se cu statele membre în ceea ce privește experiența acestora, dacă aceasta există și este adecvată;

               (f)

               acordarea de asistență, după caz, pentru pregătirea contribuțiilor Uniunii la punerea în practică a unei eventuale soluționări a conflictului;

               (g)

               intensificarea dialogului Uniunii cu principalii actori interesați în ceea ce privește regiunea;

               (h)

               asistența acordată Uniunii privind dezvoltarea în continuare a unei politici cuprinzătoare cu privire la Caucazul de Sud;

               (i)

               în cadrul activităților prevăzute de prezentul articol, contribuția la punerea în aplicare a politicii Uniunii privind drepturile omului și a orientărilor Uniunii privind drepturile omului, în special în ceea ce privește copiii și femeile din zonele afectate de conflicte, mai ales prin monitorizarea și abordarea evoluțiilor în acest sens.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu Serviciul European de Acțiune Externă (SEAE) și cu departamentele relevante ale acestuia.
   Articolul 5
   Finanțare
   (1)   Valoarea de referință financiară destinată să acopere cheltuielile aferente mandatului RSUE în perioada 1 noiembrie 2015-28 februarie 2017 este de 2 800 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare aferente puse la dispoziție, RSUE răspunde de constituirea unei echipe. Echipa dispune de competențele necesare în chestiuni politice specifice, conform mandatului. RSUE informează în mod prompt Consiliul și Comisia cu privire la componența echipei sale.
   (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați pe lângă RSUE. Membrii personalului internațional contractat trebuie să dețină naționalitatea unui stat membru.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat ori a SEAE, își duc la îndeplinire sarcinile și acționează în interesul mandatului RSUE.
   (4)   Personalul RSUE este amplasat în același loc cu departamentele relevante ale SEAE sau cu delegațiile relevante ale Uniunii, în vederea asigurării coerenței și consecvenței activităților lor respective.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare îndeplinirii și bunei desfășurări a misiunii RSUE, precum și a membrilor personalului RSUE se stabilesc împreună cu țările gazdă, după caz. Statele membre și SEAE oferă tot sprijinul necesar în acest sens.
   Articolul 8
   Securitatea informațiilor UE clasificate
   RSUE și membrii echipei RSUE respectă principiile și standardele minime de securitate stabilite prin Decizia 2013/488/UE a Consiliului (2).
   Articolul 9
   Accesul la informații și asistență logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii în regiune și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul RSUE și cu condițiile de securitate din zona geografică pentru care este responsabil, pentru a asigura securitatea întregului personal aflat sub directa autoritate a RSUE, în special prin:

               (a)

               elaborarea unui plan de securitate specific, pe baza orientărilor primite din partea SEAE, care să includă măsuri de securitate fizice, organizatorice și procedurale specifice, prin care să se reglementeze gestionarea deplasării personalului în condiții de siguranță către zona geografică și în interiorul acesteia și gestionarea incidentelor de securitate, precum și un plan de urgență și un plan de evacuare;

               (b)

               asigurarea faptului că întregul personal desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei de misiune;

               (c)

               asigurarea faptului că toți membrii echipei RSUE care urmează să fie desfășurați în afara Uniunii, inclusiv personalul contractat la nivel local, au participat, înainte de sosire sau la sosirea în zona de misiune, la cursuri adecvate de instruire în domeniul securității, pe baza clasificărilor de risc atribuite zonei de misiune de către SEAE;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului privind executarea mandatului.

         Articolul 11
   Raportare
   RSUE prezintă ÎR și COPS, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele periodice sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   Articolul 12
   Coordonare
   (1)   RSUE contribuie la unitatea, coerența și eficiența acțiunii Uniunii, precum și la garantarea faptului că toate instrumentele Uniunii și acțiunile statelor membre sunt angajate în mod coerent în vederea realizării obiectivelor de politică ale Uniunii. Activitățile RSUE se coordonează cu cele ale Comisiei. RSUE informează periodic misiunile statelor membre și delegațiile Uniunii.
   (2)   Pe teren se menține o strânsă legătură cu șefii delegațiilor Uniunii și cu șefii de misiune ai statelor membre. Aceștia depun toate eforturile pentru a-l sprijini pe RSUE în executarea mandatului său. RSUE, în strânsă coordonare cu șeful delegației Uniunii în Georgia, furnizează orientări politice locale șefului Misiunii de monitorizare a Uniunii Europene în Georgia (EUMM Georgia). RSUE și comandantul operațiilor civile pentru EUMM Georgia se consultă în funcție de necesități. RSUE stabilește, de asemenea, contacte cu alți actori internaționali și regionali de pe teren.
   Articolul 13
   Asistență în ceea ce privește plângerile
   RSUE și personalul acestuia oferă asistență pentru furnizarea elementelor necesare pentru a răspunde oricăror plângeri sau obligații în legătură cu mandatele precedenților RSUE pentru Caucazul de Sud și criza din Georgia și oferă, în acest scop, asistență administrativă și acces la dosarele relevante.
   Articolul 14
   Reexaminare
   Punerea în aplicare a prezentei decizii și coerența acesteia cu alte contribuții ale Uniunii în regiune se reexaminează periodic. RSUE prezintă ÎR, Consiliului și Comisiei un raport privind progresele înregistrate până la sfârșitul lunii iunie 2016 și un raport cuprinzător privind executarea mandatului până la sfârșitul lunii noiembrie 2016.
   Articolul 15
   Intrarea în vigoare
   Prezenta decizie intră în vigoare la data adoptării.
   Se aplică de la 1 noiembrie 2015.

      Adoptată la Bruxelles, 23 noiembrie 2015.

            Pentru Consiliu

            Președintele

         C. MEISCH

      (1)  Decizia 2014/438/PESC a Consiliului din 8 iulie 2014 de modificare și de prelungire a mandatului Reprezentantului Special al Uniunii Europene pentru Caucazul de Sud și criza din Georgia (JO L 200, 9.7.2014, p. 11).

      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).